เลขาธิการ กกต. เผยแจ้งตัวเลขผลคะแนนเลือกตั้งร้อยละ 95 วันศุกร์นี้
พันตำรวจเอก จรุงวิทย์ ภุมมา เลขาธิการ กกต. ชี้แจงว่า ตามขั้นตอนแล้วการรวบรวมตัวเลขผู้ไปใช้สิทธิ และตัวเลขจำนวนบัตรดี บัตรเสีย แม้แต่ละหน่วยจะทราบแล้วว่ามีเท่าไหร่ แต่ก็ต้องผ่านกระบวนการ หัวหน้าหน่วยเลือกตั้ง ไปจนถึง ผอ.จังหวัด ลงลายมือชื่อรับรองเอกสารก่อน จากนั้นจึงจะนำส่งเข้ามายัง กกต.ส่วนกลาง ซึ่งวันนี้ ถือเป็นวันรับข้อมูลจากทั่วประเทศวันสุดท้าย หลังจากนี้ กกต.จะตรวจสอบตัวเลขบนเอกสารให้ชัดเจน ก่อนจะติดประกาศให้ทราบร้อยละ 95 วันศุกร์นี้ แต่หากอยากทราบผลเร็ว ขอแนะนำให้ไปดูในแต่ละเขตเลือกตั้งได้เลย เพราะเจ้าหน้าที่ได้ติดประกาศไว้แล้ว        ส่วนข้อสงสัยทำไมจึงยังไม่ประกาศผลคะแนนอีกร้อยละ 5 ที่เหลือ เลขาธิการ กกต. อธิบายว่า ในร้อยละ 5 นี้ จะเป็นเขตเลือกตั้งที่พบข้อร้องเรียน และเกิดคดีความ ซึ่ง กกต.จะต้องสอบสวนไต่สวนดำเนินคดี หากเขตนั้นมีผู้กระทำผิดจริง เช่น การซื้อเสียง ซึ่งหากพบมีมูลผู้สมัคร ส.ส.เขตนั้น ที่ได้คะแนนจากประชาชนไม่ว่าจะลำดับใด จะต้องถูกตัดสิทธิ์ ซึ่งจะทำให้ไม่สามารถนำคะแนนไปคำนวณ หาที่นั่ง ส.ส.บัญชีรายชื่อได้ โดยขณะนี้พบข้อเรียนและเป็นคดีแล้วจำนวน 146 คดี ซึ่ง กกต.จะต้องเร่งพิจาณา เพื่อให้ทันประกาศผลอย่างเป็นทางการวันที่ 9 พ.ค.นี้